b'\n_START_ARTICLE_\nGeorg-Peter Eder\n_START_SECTION_\n\xc5\xbdivljenjepis\n_START_PARAGRAPH_\nGeorg-Peter Eder se je Luftwaffe pridru\xc5\xbeil kot 17-letni mladeni\xc4\x8d, leta 1938. Aprila 1939 se je vpisal v letalsko akademijo Berlin-Gatow, \xc5\xbee leto kasneje pa so ga poslali v letalsko \xc5\xa1olo v Werneuchen. Leta 1940 je bil dodeljen v 1./JG 51, kjer je 1. septembra 1940 poletel na svojo prvo bojno nalogo. S to enoto je sodeloval v Bitki za Britanijo, vendar ni dosegel nobene zra\xc4\x8dne zmage. Maja 1941 je bil preme\xc5\xa1\xc4\x8den v 4./JG 51, tam pa je \xc5\xbee 7. maja sestrelil svoje prvo letalo, britanskega lovca Supermarine Spitfire. Ob napadu Nem\xc4\x8dije na Sovjetsko zvezo je Eder s svojo enoto v bojih sodeloval od prvega dne naprej in \xc5\xbee 22. junija 1941 sestrelil prvi dve sovjetski letali. 24. julija je bil prvi\xc4\x8d zadet in ranjen, 22. avgusta pa je s svojim Messerschmittom Bf 109 F-2 (W.Nr. 9184) na letali\xc5\xa1ki stezi v Ponjatowski tr\xc4\x8dil s transpornim letalom Junkers Ju 52. V trku je utrpel po\xc5\xa1kodbe lobanjskega dna in je bil hospitaliziran. Do takrat je zbral 10 zra\xc4\x8dnih zmag._NEWLINE_Po okrevanju je bil 1. novembra 1941 preme\xc5\xa1\xc4\x8den v letalsko \xc5\xa1olo Jagdfliegerschule 2 s sede\xc5\xbeem v Zerbstu, kjer je delal kot letalski in\xc5\xa1truktor. Natan\xc4\x8dno leto kasneje, 1. novembra 1942 je bil spet preme\xc5\xa1\xc4\x8den v bojno enoto. Tokrat se je pridru\xc5\xbeil 7./JG 2, ki je imela sede\xc5\xbe v Franciji, njena glavna naloga pa je bila boj proti te\xc5\xbekim bombnikom. Skupaj s stotnikom Egonom Mayerjem sta razvila u\xc4\x8dinkovito taktiko napadanja bombni\xc5\xa1kih formacij. Njuna taktika je bila \xc4\x8delni napad, saj je pod tem kotom obrambni ogenj bombnikov naj\xc5\xa1ibkej\xc5\xa1i._NEWLINE_Februarja 1943 je bil Eder imenovan za poveljnika 12./JG 2. 28. marca je bil po zmagi nad B-17 zadet, pri pristajanju pa se je njegovo letalo Bf 109 G-4 (W.Nr. 14 998) prevrnilo in pod seboj pokopalo Ederja, ki se je ob tej prilo\xc5\xbenosti ponovno po\xc5\xa1kodoval. Po\xc5\xa1kodbe niso bile hude, tako da je lahko Eder kmalu spet letel in 29. maja 1943 zabele\xc5\xbeil \xc5\xbee svojo dvajseto zmago. 5. septembra 1943 je bil Eder ponovno preme\xc5\xa1\xc4\x8den. Tokrat je prevzel poveljstvo nad 5./JG 2. Petega novembra je bil spet zadet in je moral izsko\xc4\x8diti iz svojega letala Bf 109 G-6 (W.Nr. 20 733), pri \xc4\x8demer se je ponovno po\xc5\xa1kodoval._NEWLINE_Marca 1944 je bil nadporo\xc4\x8dnik Eder preme\xc5\xa1\xc4\x8den k 6./JG 1 in \xc5\xbee 19. aprila s svojim Focke-Wulf Fw 190 A-7 (W.Nr. 430 645) \xe2\x80\x9cRumena 4\xe2\x80\x9d v zra\xc4\x8dnem dvoboju z ameri\xc5\xa1kimi lovci Republic P-47 Thunderbolt ponovno zadet v bli\xc5\xbeini G\xc3\xb6ttingena. Tokrat jo je odnesel brez po\xc5\xa1kodb in je 8. maja, sicer sestrelil ameri\xc5\xa1ki bombnik B-24 Liberator, a bil tudi sam zadet, tako,da je bil prisiljen svojega Fw 190 A-8 (WNr 170071) \xe2\x80\x9cRumena 4\xe2\x80\x9d zasilno pristati. \xc5\xa0e isti mesec, 29. maja je z nadomestnim letalom Fw 190 A-8 (W.Nr. 730 386)\xc2\xa0\xc2\xbbrde\xc4\x8da 24\xc2\xab\xc2\xa0spet tr\xc4\x8dil s prijateljskim letalom, tokrat pri pristajanju, a je bil nepo\xc5\xa1kodovan. Do konca maja je imel 49 priznanih zmag in je postal poveljnik II./JG1, s katero je sodeloval pri obrambi v Normandiji. 21. junija 1944 je zabele\xc5\xbeil svojo petdeseto zmago in bil zanjo 24. junija odlikovan z Vite\xc5\xa1kim kri\xc5\xbeem._NEWLINE_11. avgusta 1944 je prevzel poveljstvo nad 6./JG 26. Pri napadu na zavezni\xc5\xa1ko voja\xc5\xa1ko kolono je v nizkem letu sestrelil britanskega Spitfira, ki je strmoglavil na kolono in uni\xc4\x8dil dva ameri\xc5\xa1ka tanka M4 Sherman. Kmalu za tem je sestrelil \xc5\xa1e enega Spitfira, ki je spet strmoglavil in uni\xc4\x8dil \xc5\xa1e enega Shermana._NEWLINE_Po tragi\xc4\x8dni smrti prej\xc5\xa1njega poveljnika II./JG 26, Emila Langa, je 4. septembra stotnik Eder prevzel poveljstvo nad to enoto, \xc5\xa1e isti mesec pa je bil spet preme\xc5\xa1\xc4\x8den. Tokrat je od\xc5\xa1el v Erprobungskommando 262 (kasneje preimenovano v Kommando Nowotny), kjer je postal Staffelkapit\xc3\xa4n 1./Kdo Nowotny. Po preimenovanju enote v JG 7, je postal 19. novembra poveljnik 9./JG 7. Dobil je novo letalo, reaktivnega lovca Messerschmitt Me 262._NEWLINE_Z novim letalom se je Eder kmalu izkazal. V ardenski ofenzivi je namre\xc4\x8d deloval v juri\xc5\xa1nih operacijah in na tleh uni\xc4\x8dil kar 40 ameri\xc5\xa1kih letal P-47. Za zasluge in \xc5\xa1estdeset zabele\xc5\xbeenih zmag je bil 25. novembra 1944 odlikovan s hrastovimi listi k vite\xc5\xa1kemu kri\xc5\xbeu (Nr 663). 22. januarja 1945 so ga med pristajanjem v bli\xc5\xbeini Parchima presenetili ameri\xc5\xa1ki lovci P-51 Mustang in P-38 Lightning. Njegovo letalo je bilo mo\xc4\x8dno po\xc5\xa1kodovano, a ga je Eder \xc5\xa1e uspel spraviti na tla. Pri pristanku si je Eder zlomil obe nogi, tako da je konec vojne do\xc4\x8dakal v bolni\xc5\xa1nici. Najprej se je zdravil v Wismarju, kasneje pa v Bad Weissee, kjer so ga zajele ameri\xc5\xa1ke enote._NEWLINE_Eder je med vojno opravil 572 bojnih nalog, od katerih jih je kar 150 opravil z Me-262. Na vzhodni fronti je zabele\xc5\xbeil 10 zmag, na zahodni pa 68. Od teh 68 zmag je bilo 36 te\xc5\xbekih \xc5\xa1tirimotornih bombnikov s \xc4\x8dimer velja za najuspe\xc5\xa1nej\xc5\xa1ega asa v boju z bombniki. Z Me-262 je zabele\xc5\xbeil vsaj 24 zmag, vendar pa ve\xc4\x8dina od njih ni bila nikoli uradno potrjena._NEWLINE_Sam je bil sestreljen kar sedemnajstkrat. Devetkrat je iz svojega letala izsko\xc4\x8dil, ranjen pa je bil kar \xc5\xa1tirinajstkrat.\n_START_SECTION_\nZanimivosti\n_START_PARAGRAPH_\n26. junija 1943 je bil ameri\xc5\xa1ki lovski pilot Robert S. Johnson eden od \xc5\xa1estnajstih spremljevalnih lovcev P-47 Thunderbolt, ki so imeli nalogo varovati formacijo te\xc5\xbekih bombnikov B-24 Liberator. Formacijo je napadlo \xc5\xa1estnajst nem\xc5\xa1kih lovcev Focke-Wulf Fw 190, ki so napadli od zadaj in od zgoraj. V boju, ki je sledil je bilo Johnsonovo letalo ve\xc4\x8dkrat zadeto, pilot pa se je posku\xc5\xa1al s po\xc5\xa1kodovanim lovcem umakniti nazaj v bazo. Nad Francijo je njegovega Thunderbolta opazilo drugo nem\xc5\xa1ko lovsko letalo in ga napadlo. Nem\xc5\xa1ki pilot je kmalu opazil, da je letalo preve\xc4\x8d po\xc5\xa1kodovano, da bi se lahko branilo, zato se je pilot pribli\xc5\xbeal Thunderboltu in ga je spremljal do mesta Dieppe pri Rokavskem prelivu. Pilot nem\xc5\xa1kega lovca naj bi bil Georg-Peter Eder iz JG 2, ki je ta dan letel z nadomestnim letalom iz JG 26.'